Nuwe tenderstelsel sal korrupsie, bedrog hokslaanHerman Mashaba. Foto: Facebook/Democratic Alliance Herman Mashaba, DA-burgemeester, het gesê ŉ nuwe, oop tenderstelsel vir die Stad Johannesburg sal bedrog en korrupsie hokslaan wat met geheime tenders gepaardgegaan het. “Besluite oor die tenderproses was dekades lank geheim gehou, en het slegs die elite van die vorige administrasies en hul kaders bevoordeel, ten koste van dienslewering en die inwoners van die stad,” het Mashaba gesê. ŉ Raadsvergadering het Donderdag die wysiging van die stad se verskaffingsbestuurbeleid goedgekeur en dit baan die weg vir ŉ openbare tenderstelsel. “ŉ Komitee sal vanaf Februarie die publiek direk toegang bied tot verrigtinge,” het hy bygevoeg. “Dié verrigtinge is ŉ noodsaaklike stap wanneer ŉ tender geassesseer word en daaroor beslis word op meriete en dan toegeken word aan die aansoeker wat die geskikste is vir die werk.” Besonderhede oor die eerste vergadering van dié aard sal op die Stad Johannesburg se kennisgewingsborde en webwerf gepubliseer word. Ek moedig die lede van die publiek aan om van die geleentheid gebruik te maak en aktiewe deelnemers te word in die goeieregeringspraktyk wat nou in die stad toegepas word. Die stad se jaarlikse begroting, wat ook by Donderdag se raadsvergadering voorgelê is, het die ouditeur-generaal se bevindings van wanadministrasie vir die 2015/2016-periode aangedui, met ŉ begroting van R52 miljard. Die verslag het bevind dat 32 beamptes van die vorige ANC-administrasie versuim het om hul eie belange bekend te maak of dié van hul nabye familielede of vennote. Die beamptes het voordeel getrek uit stadskontrakte ter waarde van miljoene rande. Die verslag het ook bevind dat 80 verskaffers se belangeverklarings ook vervals is. “Die sake sal verder ondersoek word en dissiplinêre stappe sal gedoen word, gebaseer op die uitslag van die ondersoek. Dit werp die lig op die noodsaaklikheid om seker te maak dat ons ŉ oop, deursigtige en regverdige tenderproses het,” het Mashaba gesê.